P6_TA(2007)0083

Οι τοπικοί φορείς και η συνεργασία για την ανάπτυξη

Ψήφισμα του Ευρωπαϊκού Κοινοβουλίου της 15ης Μαρτίου 2007 σχετικά με τους φορείς τοπικής αυτοδιοίκησης και την αναπτυξιακή συνεργασία (2006/2235(INI))

Το Ευρωπαϊκό Κοινοβούλιο,

- έχοντας υπόψη το άρθρο 179 της Συνθήκης ΕΚ,

- έχοντας υπόψη την κοινή δήλωση του Συμβουλίου και των αντιπροσώπων των κυβερνήσεων των κρατών μελών συνερχομένων στα πλαίσια του Συμβουλίου, του Ευρωπαϊκού Κοινοβουλίου και της Επιτροπής σχετικά με την αναπτυξιακή πολιτική της Ευρωπαϊκής Ένωσης "Η ευρωπαϊκή κοινή αντίληψη" [1], της 20ής Δεκεμβρίου 2005, δήλωση η οποία θεσπίζει την αυτεξουσιότητα και την εταιρική σχέση ως πρώτες κοινές αρχές της συνεργασίας για την ανάπτυξη, και με την οποία οι υπογράφοντες δεσμεύονται να στηρίξουν την αποκέντρωση και τη χρηστή διακυβέρνηση, και η οποία, τέλος, ενθαρρύνει τη "μεγαλύτερη ανάμιξη των τοπικών αρχών",

- έχοντας υπόψη τον κανονισμό (ΕΚ) αριθ. 1905/2006 του Ευρωπαϊκού Κοινοβουλίου και του Συμβουλίου της 18ης Δεκεμβρίου 2006 για τη θέσπιση μέσου χρηματοδότησης της συνεργασίας για την ανάπτυξη [2],

- έχοντας υπόψη τη Συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της ευρωπαϊκής κοινότητας και των κρατών μελών αυτής, αφετέρου, που υπογράφηκε στο Κοτονού στις 23 Ιουνίου 2000 [3], όπως τροποποιήθηκε με τη Συμφωνία, η οποία υπεγράφη στο Λουξεμβούργο, στις 25 Ιουνίου 2005 [4] ("η Συμφωνία του Κοτονού"), ειδικότερα δε τα άρθρα 4, 28, 30, παράγραφος 2, 43, παράγραφος 4 και 58, παράγραφος 2 αυτής,

- έχοντας υπόψη τον Χάρτη της Διάσκεψης τοπικών και περιφερειακών αρχών της Ευρώπης (CLRAE), ο οποίος εγκρίθηκε από την Επιτροπή Υπουργών του Συμβουλίου της Ευρώπης στις 14 Ιανουαρίου 1994, κατά την 506η συνεδρίαση των αντιπροσώπων των υπουργών,

- έχοντας υπόψη την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, της 25ης Ιανουαρίου 2006, με τίτλο "Θεματικό πρόγραμμα: Μη κρατικοί φορείς και τοπικές αρχές αρμόδιες για την ανάπτυξη", η οποία επιβεβαιώνει ότι οι τοπικές αρχές είναι ισότιμοι φορείς της ανάπτυξης και προτείνει τη "συμμετοχή (...) στην αναπτυξιακή διαδικασία, μεταξύ άλλων μέσω του διαλόγου και της χρηματοδοτικής στήριξης" (COM(2006)0019),

- έχοντας υπόψη την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο και την Ευρωπαϊκή Οικονομική και Κοινωνική Επιτροπή, της 12ης Οκτωβρίου 2005, με τίτλο "Στρατηγική της ΕΕ για την Αφρική: στην πορεία για τη σύναψη ευρωαφρικανικού συμφώνου με στόχο την ταχύτερη ανάπτυξη της Αφρικής", (στρατηγική που υιοθετήθηκε από το Ευρωπαϊκό Συμβούλιο στις 15- 16 Δεκεμβρίου 2005), ανακοίνωση με την οποία η Επιτροπή δεσμεύεται να υποστηρίξει την αποκέντρωση και την ενίσχυση των ικανοτήτων των τοπικών αρχών, υπογραμμίζοντας τη στρατηγική σημασία της εταιρικής σχέσης και της αδελφοποίησης πόλεων και δήμων της Ευρώπης και της Αφρικής, προκειμένου να υποστηριχθεί η επίτευξη των αναπτυξιακών στόχων της Χιλιετίας (ΑΣΧ) και να ενθαρρυνθούν οι απαραίτητες προϋποθέσεις για την επίτευξή τους (COM(2005)0489),

- έχοντας υπόψη την ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο και την Ευρωπαϊκή Οικονομική και Κοινωνική Επιτροπή, της 20ής Οκτωβρίου 2003, σχετικά με τη διακυβέρνηση και την ανάπτυξη, με την οποία η χρηστή διακυβέρνηση καθίσταται ένας από τους άξονες προτεραιότητας της ευρωπαϊκής συνεργασίας (COM(2003)0615),

- έχοντας υπόψη το σημείωμα προσανατολισμού της Επιτροπής προς τις υπηρεσίες της Γενικής Διεύθυνσης Ανάπτυξης και προς τις αντιπροσωπείες στις χώρες Αφρικής, Καραϊβικής και Ειρηνικού-Λατινικής Αμερικής και Ασίας-Ευρωμεσογειακές χώρες και χώρες Κεντρικής και Ανατολικής Ευρώπης, της 23ης Δεκεμβρίου 1999 (DEV/1424/2000), το οποίο εκθειάζει "την εκ προοιμίου συμμετοχή των αποκεντρωμένων φορέων στη δια- μόρφωση των πολιτικών και τον προγραμματισμό" και θέτει υπόψη των αντιπροσωπειών όλων των αναπτυσσόμενων χωρών έναν επιχειρησιακό οδηγό,

- έχοντας υπόψη τον κανονισμό (ΕΚ) αριθ. 1659/98 του Συμβουλίου της 17ης Ιουλίου 1998 σχετικά με την αποκεντρωμένη συνεργασία [5],

- έχοντας υπόψη τον κωδικό του προϋπολογισμού B7-6002, με θέμα την "αποκεντρωμένη συνεργασία", η οποία αποσκοπεί στην ενθάρρυνση της προσέγγισης αυτής στο σύνολο των αναπτυσσόμενων χωρών,

- έχοντας υπόψη τη γνωμοδότηση της Επιτροπής των Περιφερειών, της 16ης Νοεμβρίου 2005, με θέμα "Η αποκεντρωμένη συνεργασία στη μεταρρύθμιση της αναπτυξιακής πολιτικής της ΕΕ" (CdR 224/2005),

- έχοντας υπόψη την τελική δήλωση των αρχηγών κρατών και κυβερνήσεων για τους ΑΣΧ κατά την εξηκοστή Γενική Συνέλευση των Ηνωμένων Εθνών, τον Σεπτέμβριο του 2005, όπου υπογραμμίζεται "ο σημαντικός ρόλος των τοπικών αρχών στην επίτευξη των ΑΣΧ",

- έχοντας υπόψη την έκθεση A/59/354 του Γενικού Γραμματέα των Ηνωμένων Εθνών, η οποία υποβλήθηκε στην 59η σύνοδο της Γενικής Συνέλευσης των Ηνωμένων Εθνών, στις 13 Σεπτεμβρίου 2004, και στην οποία αναγνωρίζεται ο ρόλος των τοπικών αρχών και των παγκόσμιων δικτύων τοπικών αρχών, ιδίως δε του "Παγκοσμίου Οργανισμού ενωμένων πόλεων και τοπικών κυβερνήσεων" (UCLG), οι οποίες αρχές και δίκτυα θεωρούνται ως οι βασικοί εταίροι των Ηνωμένων Εθνών για τα αναπτυξιακά και τα ανθρωπιστικά ζητήματα σε τοπικό επίπεδο,

- έχοντας υπόψη την τελική δήλωση των υπουργών και εκπροσώπων κυβερνήσεων κατά το τέταρτο παγκόσμιο φόρουμ για τα ύδατα (Μεξικό, από 16 έως 22 Μαρτίου 2006), στην οποία εκτιμάται ότι η αποδοτική συνεργασία με τις τοπικές αρχές αποτελεί καίριας σημασίας παράγοντα στην επιδίωξη της αντιμετώπισης των προκλήσεων και της επίτευξης των ΑΣΧ όσον αφορά το νερό,

- έχοντας υπόψη τη διακήρυξη της παγκόσμιας διάσκεψης κορυφής για την αειφόρο ανάπτυξη που πραγματοποιήθηκε στο Γιοχάνεσμπουργκ (από 26 Αυγούστου έως 4 Σεπτεμβρίου 2002), στην οποία θεωρείται βασικό στοιχείο η ενίσχυση του ρόλου και των ικανοτήτων των τοπικών αρχών για τη διασφάλιση της αειφόρου ανάπτυξης,

- έχοντας υπόψη την τελική δήλωση της δεύτερης Διάσκεψης των Ηνωμένων Εθνών για τους Οικισμούς (Habitat II) που πραγματοποιήθηκε στην Κωνσταντινούπολη ( 3- 15 Ιουνίου 1996), όπου αναγνωρίζεται ότι οι τοπικές αρχές είναι οι στενότεροι εταίροι των κρατών για την εφαρμογή της ατζέντας των Ηνωμένων Εθνών σε σχέση με τις ανθρώπινες εγκαταστάσεις,

- έχοντας υπόψη τη διακήρυξη του Ρίο ντε Τζανέιρο για το Περιβάλλον και την Ανάπτυξη της δεύτερης παγκόσμιας διάσκεψης κορυφής για τη γη, που πραγματοποιήθηκε στο Ρίο ντε Τζανέιρο (από 13 έως 14 Ιουνίου 1992), στην οποία υπογραμμίζεται ο αποφασιστικός ρόλος των τοπικών αρχών στην εφαρμογή της Ατζέντας 21 η οποία εγκρίθηκε από τις χώρες που υπέγραψαν τη διακήρυξη,

- έχοντας υπόψη τη διακήρυξη της ιδρυτικής Διάσκεψης των UCLG (Παρίσι, 2- 5 Μαΐου 2004), με την οποία τρεις χιλιάδες δήμαρχοι και εκλεγμένοι τοπικοί άρχοντες, οι οποίοι εκπροσωπούσαν τις τοπικές αρχές ανά τον κόσμο, δεσμεύτηκαν να πραγματοποιήσουν τους ΑΣΧ σε τοπικό επίπεδο και να εργαστούν για την ενίσχυση της τοπικής αυτονομίας και δημοκρατίας καθώς και για τη συνεργασία μεταξύ πόλεων υπέρ της ανάπτυξης,

- έχοντας υπόψη την τελική δήλωση της Γενικής Συνέλευσης του Συμβουλίου Δήμων και Περιφερειών της Ευρώπης, η οποία πραγματοποιήθηκε στο Ίνσμπρουκ από 10 έως 12 Μαΐου 2006 και το κεφάλαιο "Από το Τοπικό στο Παγκόσμιο" της δήλωσης αυτής, στο οποίο υπογραμμίζεται ο ρόλος της Ευρώπης και των τοπικών αρχών ανά τον κόσμο,

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Ανάπτυξης (A6-0039/2007),

Η εμπειρογνωμοσύνη και η προστιθέμενη αξία των τοπικών αρχών στην αναπτυξιακή συνεργασία

A. λαμβάνοντας υπόψη ότι η επίτευξη των ΑΣΧ αποτελεί μια από τις προτεραιότητες της ΕΕ και ότι ο ουσιώδης ρόλος των φορέων τοπικής αυτοδιοίκησης στην επίτευξη αυτών των στόχων αναγνωρίστηκε από τα Ηνωμένα Έθνη, κυρίως δε από τον Γενικό Γραμματέα των Ηνωμένων Εθνών, ο οποίος, κατά τη διάσκεψη κορυφής της Χιλιετίας το 2005, δήλωσε "Πώς μπορούμε να ελπίζουμε ότι θα επιτύχουμε τους ΑΣΧ χωρίς να σημειώσουμε πρόοδο σε τομείς όπως η εκπαίδευση, η καταπολέμηση της πείνας, η υγεία, η πρόσβαση στο νερό, οι συνθήκες υγιεινής και η ισότητα των φύλων; Οι πόλεις και οι τοπικές κυβερνήσεις καλούνται να διαδραματίσουν κρίσιμο ρόλο σε όλους αυτούς τους τομείς. [...] Αν οι Στόχοι μας είναι παγκόσμιοι, μπορούν να είναι κατεξοχήν αποτελεσματικοί σε τοπικό επίπεδο",

B. λαμβάνοντας υπόψη ότι στην παρούσα φάση, θα χρειάζονταν 110 χρόνια για την επίτευξη των ΑΣΧ που καθορίστηκαν για το 2015 και ότι η εμπειρία των τοπικών αρχών σε πολλαπλούς τομείς της ανάπτυξης, όπως η διαχείριση του νερού, η καταπολέμηση του AIDS, η πολιτική ισότητας των φύλων, η διαχείριση των αποβλήτων, η κοινωνική συνοχή, η τοπική οικονομική ανάπτυξη, πρέπει να αναγνωριστούν από την ΕΕ ως αναγκαία συμβολή στην επίτευξη των ΑΣΧ,

Γ. λαμβάνοντας υπόψη ότι κάθε παιδί έχει το δικαίωμα εγγραφής στο ληξιαρχείο κατά τη γέννησή του, τον ουσιαστικό ρόλο των τοπικών αρχών ως προς αυτό, καθώς και την άμεση συνάφεια της πρακτικής αυτής με την εφαρμογή των σχετικών προτύπων ανθρωπίνων δικαιωμάτων που προστατεύουν τα παιδιά από την εκμετάλλευση μέσω της εργασίας,

Δ. λαμβάνοντας υπόψη ότι η χρηστή διακυβέρνηση είναι ένας από τους λοιπούς στόχους προτεραιότητας της ΕΕ και ότι η τοπική δημοκρατία και η αποκέντρωση βρίσκονται στο επίκεντρο ακριβώς της δημοκρατικής διακυβέρνησης σύμφωνα με την προαναφερθείσα Ευρωπαϊκή Κοινή Αντίληψη για την ανάπτυξη,

Ε. λαμβάνοντας υπόψη ότι σε 20 χρόνια, το 60 % του παγκόσμιου πληθυσμού θα κατοικεί σε πόλεις και ότι αυτές, συνεπώς, καλούνται να διαδραματίσουν μείζονα ρόλο στη βελτίωση των συνθηκών ζωής των πλέον ενδεών πληθυσμών,

ΣΤ. λαμβάνοντας υπόψη ότι αποκτούν εμπειρία οι τοπικές αρχές στον κόσμο μέσω:

- έργων από φορείς τοπικής αυτοδιοίκησης σε φορείς τοπικής αυτοδιοίκησης, χρηματοδοτούμενων ή προωθούμενων από τις ίδιες τις ευρωπαϊκές τοπικές αρχές, σε συνεργασία με τους φορείς τοπικής αυτοδιοίκησης του Νότου εδώ και πάνω από τριάντα χρόνια,

- έργων από φορείς τοπικής αυτοδιοίκησης σε φορείς τοπικής αυτοδιοίκησης, χρηματοδοτούμενων από την ΕΕ στο πλαίσιο των προγραμμάτων URB-AL (Λατινική Αμερική), URBS (Ασία), και σε πολύ μικρότερο βαθμό MEDA (Νότια Μεσόγειος), ACCESS (Κεντρική και Ανατολική Ευρώπη), TACIS (Ανατολική Ευρώπη και Κεντρική Ασία) και CARDS (Βαλκάνια), και των πολυετών προγραμμάτων μικρών έργων (ΠΠΜΕ) στις χώρες ΑΚΕ,

- εθνικών ή περιφερειακών προγραμμάτων συνεργασίας για τη στήριξη της αποκέντρωσης ή της τοπικής ανάπτυξης, όπου οι τοπικές αρχές και οι ενώσεις τους παρεμβαίνουν ως φορείς εκμετάλλευσης, με τη στήριξη της ΕΕ και άλλων χορηγών χρηματοδότησης (Ηνωμένα Έθνη, διμερείς οργανισμοί, Παγκόσμια Τράπεζα ή περιφερειακές τράπεζες ανάπτυξης, κλπ.),

Ζ. λαμβάνοντας υπόψη ότι οι τοπικές αρχές διαθέτουν την αναγκαία πολιτική νομιμοποίηση, την τεχνογνωσία και την εμπειρία διαχείρισης των τοπικών υποθέσεων και τη δυνατότητα συστράτευσης των λοιπών τοπικών φορέων,

Η. λαμβάνοντας υπόψη ότι, παρά τη σημασία της συμμετοχής των τοπικών αρχών στη διαδικασία συνεργασίας, όπως αυτή αναγνωρίζεται στην αναθεωρημένη Συμφωνία του Κοτονού και στην Ευρωπαϊκή κοινή αντίληψη για την ανάπτυξη, κανένας μόνιμος μηχανισμός δεν έχει δημιουργηθεί ακόμη για τη διασφάλιση της συμμετοχής αυτών των φορέων στον διάλογο με την Επιτροπή στην Ευρώπη και στις αναπτυσσόμενες χώρες· λαμβάνοντας υπόψη, ωστόσο, ότι αυτός ο μηχανισμός υφίσταται για τους μη κρατικούς φορείς,

Στην Ευρώπη

Θ. λαμβάνοντας υπόψη ότι οι τοπικές αρχές αποτελούν επί του παρόντος έναν ήδη επί μακρόν αρμόδιο και ενεργό παράγοντα στην αναπτυξιακή βοήθεια: διαθέτουν εμπειρογνωμοσύνη σε όλους τους τομείς της αστικής ανάπτυξης και του αγροτικού τομέα για πάνω από τριάντα χρόνια και διευρύνουν και διαφοροποιούν τις δραστηριότητές τους ολοένα και περισσότερο, δημιουργώντας έτσι ένα δίκτυο αλληλεγγύης, το οποίο εκτείνεται και στις πέντε ηπείρους· λαμβάνοντας υπόψη ότι αυτές οι δράσεις πολύ συχνά υποστηρίζονται και χρηματοδοτούνται στην παρούσα φάση από τα διάφορα κράτη,

Ι. λαμβάνοντας υπόψη ότι οι εθνικές και περιφερειακές ενώσεις των ευρωπαϊκών τοπικών αρχών διαδραματίζουν ολοένα και πιο σημαντικό ρόλο, σε επίπεδο ενημέρωσης, ενίσχυσης των ικανοτήτων και διαλόγου και δύνανται να καταστούν, επομένως, ένας από τους προνομιακούς διαύλους επικοινωνίας με την ΕΕ και με άλλους εταίρους της ανάπτυξης προκειμένου να διασφαλιστεί η συμμετοχή των τοπικών αρχών τις οποίες εκπροσωπούν στον διάλογο με την Επιτροπή στην Ευρώπη,

ΙΑ. λαμβάνοντας υπόψη ότι οι ευρωπαϊκές τοπικές κυβερνήσεις και οι ενώσεις τους καλούνται να διαδραματίσουν αποφασιστικό ρόλο για την ενημέρωση, την κινητοποίηση και την ευαισθητοποίηση της κοινής γνώμης εντός της ΕΕ σε τοπική βάση, με την άμεση εμπλοκή των πολιτών· λαμβάνοντας υπόψη ότι αυτό συμβάλλει στην αυτεξουσιότηταη των αξιών της αλληλεγγύης και της αναπτυξιακής βοήθειας, όπως καταδεικνύει η "Εκστρατεία των Πόλεων για τη Χιλιετία", η οποία ξεκίνησε τον Ιούλιο του 2005 από τις Ενωμένες Πόλεις και Τοπικές Κυβερνήσεις με τη στήριξη των Ηνωμένων Εθνών· λαμβάνοντας υπόψη ότι, σε αυτό το πλαίσιο, το ευρωπαϊκό σκέλος των Ενωμένων Πόλεων και Τοπικών Κυβερνήσεων, δηλαδή το Συμβούλιο των Ευρωπαϊκών Δήμων και Περιφερειών (ΣΕΔΠ) κινητοποιεί, από τον Απρίλιο του 2006, τις ευρωπαϊκές πόλεις για την προώθηση και την επίτευξη των ΑΣΧ,

ΙΒ. λαμβάνοντας υπόψη ότι τα τοπικά σχέδια και προγράμματα ευαισθητοποίησης για την ανάπτυξη, τα οποία θεσπίστηκαν σε έναν αυξανόμενο αριθμό δήμων και περιφερειών, δεν περιορίζονται σε εστιασμένες δράσεις αλλά θεσπίζουν, αντιθέτως, ένα ολοκληρωμένο πρόγραμμα κατάρτισης και ενημέρωσης των πληθυσμών σε τοπικό επίπεδο,

ΙΓ. λαμβάνοντας υπόψη ότι οι τοπικές αρχές είναι παράγοντες καίριας σημασίας για την ανάπτυξη, οι οποίοι διαδραματίζουν προωθητικό και συντονιστικό ρόλο έναντι των οικονομικών και κοινωνικών φορέων σε τοπικό επίπεδο,

ΙΔ. εκτιμώντας ότι οι δεσμοί αδελφοποίησης μεταξύ των ευρωπαϊκών πόλεων και των πόλεων του Νότου, δεν λαμβάνουν χρηματοδοτική στήριξη από την ΕΕ, ενώ οι πρωτοβουλίες συνεργασίας των ευρωπαϊκών πόλεων έναντι των πόλεων των χωρών του Νότου πληθαίνουν ολοένα και περισσότερο,

ΙΕ. εκτιμώντας ότι οι μετανάστες στην Ευρώπη διαδραματίζουν σημαντικό ρόλο σε ό,τι αφορά τη συνεργασία για την ανάπτυξη, την προστιθέμενη αξία τους, η οποία συνδέεται με τις δυνατότητες που αυτοί κομίζουν, με τις ικανότητές τους, με την εγγύτητα με τις χώρες προέλευσής τους· λαμβάνοντας υπόψη, σε αυτό το πλαίσιο, ότι η αποκεντρωμένη συνεργασία αντιπροσωπεύει ένα προνομιακό και κατάλληλο πεδίο παρέμβασης για τους οργανισμούς διεθνούς αλληλεγγύης των μεταναστών τόσο σε σχέση με τις δραστηριότητες που αναλαμβάνονται στις χώρες προέλευσής τους όσο και στα προγράμματα εκπαίδευσης για την ανάπτυξη και ευαισθητοποίησης στη χώρα υποδοχής,

Στις αναπτυσσόμενες χώρες

ΙΣΤ. λαμβάνοντας υπόψη ότι η "αποκεντρωμένη συνεργασία", όπως αυτή καθορίστηκε από την ΕΕ μετά την τέταρτη Σύμβαση του Λομέ (Λομέ IV), που υπογράφτηκε στις 15 Δεκεμβρίου 1989, εκφράζει τη βούληση να μην λαμβάνονται οι αποφάσεις για τη βοήθεια προς τις αναπτυσσόμενες χώρες μόνο σε συνεννόηση με τα τρίτα κράτη, αλλά και με τη συμμετοχή των τοπικών αρχών τόσο στις πολιτικές επιλογές όσο και στην υλοποίηση της βοήθειας προκειμένου αυτή να καταστεί πιο αποτελεσματική και βιώσιμη· λαμβάνοντας υπόψη ότι το διακύβευμα αφορά πράγματι τη συνεχή διαμόρφωση των διαδικασιών της ευρωπαϊκής συνεργασίας βάσει των προσδοκιών των πληθυσμών, ούτως ώστε τα προγράμματα να ανταποκρίνονται καλύτερα στις πραγματικές ανάγκες,

ΙΖ. λαμβάνοντας υπόψη ότι η συμμετοχή και η αυτεξουσιότηταη των αναπτυξιακών πολιτικών, των κατά προτεραιότητα αρχών της ΕΕ, συναρτώνται από την ανάμιξη των τοπικών αρχών, καθώς η κατανομή τους στο σύνολο της επικράτειας τους επιτρέπει να διασφαλίζουν μια πολιτική εγγύτητας και να ανταποκρίνονται καθημερινά στις προσδοκίες των πληθυσμών τους, ιδίως στις περιφέρειες με τη μεγαλύτερη υστέρηση,

ΙΗ. λαμβάνοντας υπόψη ότι οι φορείς τοπικής αυτοδιοίκησης έχουν πρακτική επιτόπια εμπειρία των τοπικών αναγκών σε όλες τις αναπτυσσόμενες χώρες, σε τομείς τόσο διαφορετικούς όσο είναι το αποχετευτικό δίκτυο, η εκπαίδευση, η υγεία, η στέγαση, η προώθηση των δικαιωμάτων των γυναικών στα τοπικά όργανα λήψης αποφάσεων, τα συστήματα ενημέρωσης για τα ναρκωτικά, η τουριστική διαχείριση, η διαφύλαξη της ιστορικής πολεοδομικής κληρονομιάς, η ανάπτυξη τοπικών υπηρεσιών υγείας, διαχείρισης του νερού, οι δημόσιες μεταφορές,

ΙΘ. λαμβάνοντας υπόψη ότι η αποκέντρωση και οι μεταρρυθμίσεις των κρατών, οι οποίες έχουν δρομολογηθεί στην πλειονότητα των περιφερειών του κόσμου, επισφραγίζουν τον ρόλο των τοπικών αρχών ως διακριτού και ταυτόχρονα αντιπροσωπευτικού πεδίου διακυβέρνησης, με νέες ευθύνες σε λίαν διαφοροποιημένους τομείς της πολιτικής δράσης, οι οποίοι είναι αναγκαίοι για την καταπολέμηση της φτώχειας και την επίτευξη των ΑΣΧ, όπως για παράδειγμα οι υπηρεσίες πρωτοβάθμιας υγειονομικής περίθαλψης, το νερό, το αποχετευτικό δίκτυο, η πρόσβαση στην εκπαίδευση, η προστασία του περιβάλλοντος, η τοπική οικονομική ανάπτυξη, η πρόληψη του HIV/AIDS, η ισότητα των φύλων,

Κ. λαμβάνοντας υπόψη ότι η ανάμιξη των φορέων τοπικής αυτοδιοίκησης μπορεί να συμβάλει στην ενίσχυση της τοπικής δημοκρατίας και στον εκδημοκρατισμό της διαχείρισης της βοήθειας σε τοπικό επίπεδο, λαμβάνοντας υπόψη τον ρόλο που μπορούν να διαδραματίσουν εν προκειμένω οι εθνικές ενώσεις τοπικών αρχών στις χώρες του Νότου,

ΚΑ. λαμβάνοντας υπόψη ότι, όπου οι τοπικές αρχές χαίρουν εκλογικής νομιμοποίησης, η στρατηγική τους θέση, ως ενδιάμεσων μεταξύ της εθνικής κυβέρνησης και της κοινωνίας των πολιτών, τις καθιστά ιδανικό διαμεσολαβητή για την ενθάρρυνση της διαβούλευσης μεταξύ των διαφόρων εταίρων της ανάπτυξης, πράγμα αναγκαίο για μια αποδοτική και συντονισμένη βοήθεια,

ΚΒ. εκτιμώντας ότι οι τοπικές αρχές οι οποίες, καθώς βρίσκονται εγγύτερα στις τοπικές συνθήκες σε σύγκριση με το κεντρικό κράτος ή τους διεθνείς χορηγούς χρηματοδότησης, συμβάλλουν με ειδική προστιθέμενη αξία μπορούν να διαπιστώσουν καλύτερα τον τοπικό αντίκτυπο των εθνικών και διεθνών αναπτυξιακών στρατηγικών, πράγμα που τους επιτρέπει να παράσχουν βοήθεια καλύτερα προσαρμοσμένη στις ειδικές συνθήκες που προσιδιάζουν στα εδάφη τα οποία διοικούν,

ΚΓ. λαμβάνοντας υπόψη ότι με επαρκή μέσα, οι τοπικές αρχές μπορούν να αποτελέσουν ένα σταθερό πλαίσιο που θα επιτρέπει στους νέους φορείς να εκφραστούν, να οργανωθούν, να εκπαιδευτούν στις απαιτήσεις της ευρωπαϊκής εταιρικής σχέσης,

ΚΔ. λαμβάνοντας υπόψη ότι η ειδική τους γνώση για τα εδάφη που διοικούν καθιστά τις τοπικές αρχές βασικό μοχλό για την καταπολέμηση της φτώχειας και των ανισοτήτων,

ΚΕ. εκτιμώντας, για παράδειγμα, ότι στην περιφέρεια της Λατινικής Αμερικής, η ραγδαία ανάπτυξη του φαινομένου της αστυφιλίας θέτει τις πολεοδομικές πολιτικές στην πρωτοκαθεδρία των θεμάτων της ανάπτυξης και καθιστά τις πόλεις και τις μητροπόλεις προνομιακούς συνομιλητές των κυβερνήσεων σε ό,τι αφορά τη διαχείριση των κυριότερων κοινωνικών προβλημάτων (μετανάστευση, νεολαία, φτώχεια, απασχόληση),

ΚΣΤ. λαμβάνοντας υπόψη εξίσου την ανάγκη προώθησης του διαλόγου μεταξύ των τοπικών αρχών και των μη κρατικών φορέων αναφορικά με την κατάρτιση και υλοποίηση των χρηματοδοτικών παρεμβάσεων της Κοινότητας για την τοπική ανάπτυξη,

ΚΖ. λαμβάνοντας υπόψη ότι η συμμετοχή των τοπικών αρχών των αναπτυσσόμενων χωρών επιτάσσει διαδικασία αυτεξουσιότητας των στρατηγικών συνεργασίας για την ανάπτυξη, η οποία απαιτεί, μεταξύ άλλων, την ενίσχυση της πρόσβασής τους στην ενημέρωση, των μέσων οργάνωσής τους και των μηχανισμών εκπροσώπησής τους, των δυνατοτήτων τους για διάλογο και υποβολή προτάσεων σε σχέση με τις πολιτικές συνεργασίας, συμμετοχής στα εθνικά, περιφερειακά και διεθνή όργανα διαλόγου και διαβούλευσης,

ΚΗ. εκτιμώντας ότι οι Ενωμένες Πόλεις και Τοπικές Κυβερνήσεις πρέπει να διαδραματίσουν ένα ρόλο στη διάρθρωση και την παρουσίαση των αναγκών των φορέων τοπικής αυτοδιοίκησης των αναπτυσσόμενων χωρών,

ΚΘ. λαμβάνοντας υπόψη ότι παρά την εμπειρογνωμοσύνη αυτή στον τομέα της ανάπτυξης, ο ρόλος των τοπικών αρχών στην ανάπτυξη μέχρι τούδε υποτιμάται και δεν αξιοποιείται επαρκώς,

Παροχή στις τοπικές αρχές των μέσων για να επιτελέσουν τον ρόλο τους στην υλοποίηση των αναπτυξιακών στόχων της Χιλιετίας

1. υπενθυμίζει ότι η Επιτροπή έχει δεσμευτεί επί μακρόν να αναγνωρίσει στις τοπικές αρχές ρόλο ισότιμου εταίρου στη βοήθεια για την ανάπτυξη, οι δε τελευταίες δεσμεύσεις είναι: για τις χώρες ΑΚΕ, η Συμφωνία του Κοτονού· για το σύνολο των αναπτυσσόμενων χωρών, η ηθική υποστήριξη της Ευρωπαϊκής Κοινής Αντίληψης για την Ανάπτυξη, του 2005·

2. αναγνωρίζει ότι η ανάμιξη των τοπικών αρχών στις αναπτυξιακές πολιτικές είναι εκ των ων ουκ άνευ για την επίτευξη των ΑΣΧ και για τη διασφάλιση της χρηστής διακυβέρνησης· εκτιμά, πράγματι, ότι η αυτεξουσιότητα η των αναπτυξιακών πολιτικών είναι ένα σημαντικό βήμα προς την κατεύθυνση της διαφάνειας και της δημοκρατίας σε ό,τι αφορά τη βοήθεια για την ανάπτυξη και επιτρέπει με βάση τις πραγματικές ανάγκες των δικαιούχων να καταρτιστούν πιο αποδοτικά και πιο βιώσιμα έργα και προγράμματα·

3. επιμένει στη σημασία των εταιρικών σχέσεων Βορρά-Νότου και Νότου-Νότου μεταξύ των τοπικών αρχών και των αντιπροσωπευτικών τους ενώσεων προκειμένου να ενισχυθεί η χρηστή διακυβέρνηση και η επίτευξη των ΑΣΧ·

4. ζητεί από την Επιτροπή να στηρίξει και να ενισχύσει την άμεση συνεργασία, την οποία πραγματοποιούν οι ευρωπαϊκές τοπικές αρχές με τους διεθνείς εταίρους τους· ζητεί κυρίως τη διασφάλιση της συνέχειας, περιλαμβανομένης της χρηματοδοτικής, των δικτύων αλληλεγγύης, τα οποία δημιουργήθηκαν με προγράμματα όπως το URB-Λατινική Αμερική, το URBS-Ασία και άλλα, τα οποία λήγουν το αργότερο το 2007 και αποτελούν βασικές δεσμεύσεις οι οποίες αναλήφθηκαν έναντι των πληθυσμών·

5. υπογραμμίζει ότι οι αρχές της αυτεξουσιότητας, της συμμετοχής και της χρηστής διακυβέρνησης διαλαμβάνουν μια προσέγγιση πολυσυμμετοχικού χαρακτήρα, όπου οι διάφοροι εταίροι για την ανάπτυξη, είτε πρόκειται για τρίτες χώρες, είτε για τοπικές αρχές, είτε για μη κρατικούς φορείς, δρουν συμπληρωματικά και συνεκτικά·

6. υπογραμμίζει ότι οι τοπικές κυβερνήσεις πρέπει να συστρατεύουν τους λοιπούς τοπικούς φορείς (πανεπιστήμια, κοινωνικούς φορείς, αναπτυξιακές ΜΚΟ, επιχειρήσεις, κ.λπ.) και να ενθαρρύνουν τη συμμετοχή των πολιτών στο δημόσιο βίο·

7. καλεί τους τοπικούς φορείς να συνεργαστούν με διεθνείς οργανισμούς για την παρακολούθηση της βιομηχανίας και της γεωργίας με στόχο την πρόληψη της παιδικής εργασίας και την συνεργασία κατά την κατασκευή και συντήρηση επαρκών σχολικών εγκαταστάσεων με καταρτισμένο διδακτικό προσωπικό και δωρεάν μεταφορά και σίτιση, ούτως ώστε όλα τα παιδιά να μπορούν να πηγαίνουν στο σχολείο·

8. εκτιμώντας παρά ταύτα ότι είναι σημαντικό να γίνεται σαφής διάκριση μεταξύ του ειδικού χαρακτήρα των τοπικών αρχών σε σύγκριση με τους "μη κρατικούς φορείς": τομέας αρμοδιότητας, νομιμοποίηση και δημοκρατικός έλεγχος, εμπειρία σε θέματα διαχείρισης τοπικών υποθέσεων, ανάμιξη στην υλοποίηση των δημόσιων πολιτικών·

9. εκφράζει την ικανοποίησή του για την πολιτική αναγνώριση και τα ειδικά ταμεία, τα οποία παρέχονται στις τοπικές αρχές από το προαναφερόμενο μέσο συνεργασίας για την ανάπτυξη (ΜΣΑ): α) εμπλέκονται εκ προοιμίου στον καθορισμό των στρατηγικών συνεργασίας των αναπτυσσόμενων χωρών, στην κατάρτιση των γεωγραφικών και θεματικών προγραμμάτων, στην υλοποίηση και την αξιολόγησή τους· β) ποσοστό μέχρι και 15 % του θεματικού προγράμματος "μη κρατικοί φορείς και τοπικές αρχές" μπορεί να δοθεί άμεσα στις τοπικές αρχές· γ) οι ευρωπαϊκές τοπικές αρχές θα είναι συνομιλητές σε έναν θεσμικό πολιτικό διάλογο με τα ευρωπαϊκά θεσμικά όργανα και τους λοιπούς φορείς για την ανάπτυξη στον Βορρά

10. ζητεί από την Επιτροπή να προβεί σε αναφορά, στα μελλοντικά χρηματοδοτικά μέσα της συνεργασίας για την ανάπτυξη και στα επόμενα νομοθετικά κείμενα, στον ρόλο των τοπικών αρχών και των αντιπροσωπευτικών τους ενώσεων ως "πολιτικών εταίρων" και να τους εξασφαλίσει τη συμμετοχή σε όλες τις φάσεις της διαδικασίας συνεργασίας, καθώς και άμεση πρόσβαση στην ευρωπαϊκή χρηματοδότηση

11. ζητεί από την Επιτροπή να διευκρινίσει στα έγγραφα στρατηγικής ανά χώρα τις διαδικασίες και τους μηχανισμούς για την ενεργότερη ανάμιξη των τοπικών αρχών, των αντιπροσωπευτικών τους οργανώσεων και των φορέων της κοινωνίας των πολιτών σε όλες τις φάσεις της διαδικασίας συνεργασίας (διάλογοι και διαμόρφωση των εγγράφων στρατηγικής, προγραμματισμός, υλοποίηση, αναθεώρηση, αξιολόγηση), οι δε αντιπροσωπείες της ΕΚ να τηρούνται ενήμερες προκειμένου να διασφαλίσουν την εφαρμογή τους·

12. καλεί την Επιτροπή και το Συμβούλιο να αναγνωρίσουν τις ενώσεις των τοπικών αρχών του Νότου ως αποτελεσματικούς διαμεσολαβητές μεταξύ των τοπικών αρχών αφενός και των κυβερνήσεων των κρατών μελών και της ΕΕ αφετέρου, για τον καθορισμό των στρατηγικών και της υλοποίησης των αναπτυξιακών πολιτικών·

13. εκφράζει τη λύπη του διότι μέχρι σήμερα, στις αναπτυσσόμενες χώρες, οι φορείς τοπικής αυτοδιοίκησης ενεπλάκησαν μόνο στην υλοποίηση των έργων και όχι στην εκπόνηση των αναπτυξιακών πολιτικών, αυτό συνέβη δε και στην περίπτωση των χωρών ΑΚΕ παρά την αναθεώρηση της Συμφωνίας του Κοτονού, η οποία θέτει τον πολιτικό διάλογο με τις τοπικές αρχές στο επίκεντρο της εταιρικής σχέσης· δεσμεύεται, κατά συνέπεια, να προβεί σε εστιασμένη πολιτική παρακολούθηση, από κοινού με τις ενώσεις αιρετών εκπροσώπων, της υλοποίησης του ΜΣΑ τόσο εντός της ΕΕ όσο και στις αναπτυσσόμενες χώρες, ιδίως μέσω της εξέτασης των στρατηγικών εγγράφων ανά χώρα και να ενημερώσει τις τοπικές αρχές για τις νέες ευκαιρίες που τους προσφέρονται, σε περίπτωση δε επιτόπιων δυσχερειών τις οποίες εγείρουν οι τοπικές αρχές, να διαβιβάζουν την πληροφορία στην Επιτροπή·

14. υπογραμμίζει εν προκειμένω ότι το προαναφερόμενο σημείωμα προσανατολισμού της Επιτροπής, της 23ης Δεκεμβρίου 1999, έθετε υπόψη των αντιπροσωπειών όλων των αναπτυσσόμενων χωρών έναν οδηγό επιχειρησιακής λειτουργίας, στον οποίο εξηγούνταν με σαφήνεια ο τρόπος εμπλοκής των τοπικών αρχών και των μη κρατικών φορέων σε κάθε φάση της διαδικασίας συνεργασίας· εκθειάζει "την εκ προοιμίου συμμετοχή των αποκεντρωμένων φορέων στη διαμόρφωση των πολιτικών και τον προγραμματισμό" και η οποία παραμένει ένας χρήσιμος οδηγός για την υλοποίηση των νέων αναπτυξιακών μέσων·

15. χαιρετίζει το γεγονός ότι στην προαναφερόμενη ανακοίνωσή της, της 25ης Ιανουαρίου 2006, η Επιτροπή επαναβεβαιώνει ότι οι τοπικές αρχές είναι ισότιμοι φορείς της ανάπτυξης και τονίζει τη'συμμετοχή μη κρατικών φορέων και τοπικών αρχών στην αναπτυξιακή διαδικασία, μεταξύ άλλων μέσω του διαλόγου και της χρηματοδοτικής στήριξης· υπογραμμίζει ότι, σύμφωνα με τις νέες διατάξεις του ΜΣΑ, αυτό σημαίνει πως πρέπει να ληφθεί υπόψη η συμμετοχή τους στην εκπόνηση των εθνικών στρατηγικών και των γεωγραφικών προγραμμάτων, αφού σε αυτά καθορίζονται οι πολιτικοί προσανατολισμοί της ευρωπαϊκής συνεργασίας· εκφράζει, συνεπώς, τη λύπη του διότι στην ίδια ανακοίνωση η Ευρωπαϊκή Επιτροπή περιορίζει τη δυνατότητα συμμετοχής των τοπικών αρχών και τη θεωρεί δευτερεύουσας σημασίας βάσει της αρχής της επικουρικότητας σε σχέση με τα γεωγραφικά προγράμματα· θεωρεί, επομένως, ότι η συνεργασία των τοπικών αρχών με την κεντρική κυβέρνηση θα καταστήσει περισσότερο αποτελεσματική την αναπτυξιακή βοήθεια και θα καταστήσει δυνατή την αποτελεσματικότερη χρήση των πιστώσεων, που έχουν εγγραφεί και να επιτρέψει να φθάσει η βοήθεια σ' αυτούς που την έχουν περισσότερο ανάγκη·

16. υπογραμμίζει την ανάγκη θέσπισης θεσμοθετημένου διαλόγου και διαβούλευσης ανάμεσα στην ΕΕ και τις τοπικές αρχές και τις αντιπροσωπευτικές τους ενώσεις σε όλα τα επίπεδα —εθνικό, περιφερειακό, παγκόσμιο—συζεύγοντάς τις κυρίως, με την ιδιότητα του παρατηρητή, με τα όργανα διαλόγου μεταξύ της ΕΕ και των χωρών-εταίρων, όπως είναι η Κοινοβουλευτική Συνέλευση Ίσης Εκπροσώπησης και το Συμβούλιο των Υπουργών των χωρών ΑΚΕ-ΕΕ, όπως ακριβώς συμβαίνει και με τους εκπροσώπους των μη κρατικών φορέων·

17. ζητεί να δύνανται οι τοπικές αρχές και οι αντιπροσωπευτικές τους ενώσεις να είναι δικαιούχοι άμεσης και επαρκούς χρηματοδότησης: α) αφενός, στο πλαίσιο των γεωγραφικών προγραμμάτων του ΜΣΑ, δεδομένου του ρόλου τους στην τοπική διακυβέρνηση και τη σημασία της συμμετοχής τους για την πραγματοποίηση των ΑΣΧ· β) αφετέρου, στο θεματικό πρόγραμμα "Μη κρατικοί φορείς και τοπικές αρχές αρμόδιες για την ανάπτυξη", δεδομένου ότι η ενίσχυση των ικανοτήτων τους για διάλογο και συμμετοχή στη διαδικασία συνεργασίας (οργάνωση και εκπροσώπηση, θέσπιση μηχανισμών διαβούλευσης, διαλόγου και άσκησης οργανωμένης επιρροής-lobbying) τόσο στην Ευρώπη όσο και στις αναπτυσσόμενες χώρες επιτάσσουν χρηματοδοτική στήριξη πιο προσαρμοσμένη στις νέες ευθύνες τους·

18. ζητεί, κατά συνέπεια, από την Επιτροπή ενόψει της αναθεώρησης των προσεχών αναπτυξιακών μέσων το 2008/2009:

- να θέσει την αποκέντρωση και τη δράση των τοπικών αρχών στο επίκεντρο της κοινοτικής βοήθειας προς τις αναπτυσσόμενες χώρες·

- να μεριμνήσει ώστε σημαντικό ποσοστό της δημοσιονομικής βοήθειας της ΕΕ για γεωγραφικά προγράμματα προς τις αναπτυσσόμενες χώρες να δοθεί απευθείας στις τοπικές αρχές, μετά από διαβούλευση με τις κεντρικές κυβερνήσεις, προκειμένου να βελτιωθεί η διαχείριση της βοήθειας στις αναπτυσσόμενες χώρες, να ενισχυθεί η τοπική δημοκρατία και να βελτιωθεί η πρόσβαση των πληθυσμών στους κοινοτικούς πόρους, σύμφωνα με τις αρχές οι οποίες ορίζονται στην Ευρωπαϊκή Κοινή Αντίληψη για την Ανάπτυξη,

- να αυξήσει το κονδύλι του προϋπολογισμού για το θεματικό πρόγραμμα σχετικά με τους "Μη κρατικούς φορείς και τις αρχές τοπικής αυτοδιοίκησης", λαμβανομένου υπόψη του γενικότερου ρόλου τους για την επίτευξη των ΑΣΧ, ιδίως του ρόλου των αρχών της τοπικής αυτοδιοίκησης για την παροχή υπηρεσιών κοινής ωφελείας σε τοπικό επίπεδο·

- να επιταχυνθούν η χορήγηση ενίσχυσης για την ανάπτυξη ικανοτήτων των τοπικών κυβερνήσεων των χωρών ΑΚΕ και η ανταλλαγή πληροφοριών στο πλαίσιο της Συμφωνίας Κοτονού, πιο συγκεκριμένα μέσω της Πλατφόρμας των Τοπικών Κυβερνήσεων των Χωρών ΑΚΕ και των μελών της, συμπεριλαμβανομένης της ταχείας εκτέλεσης της χρηματοδοτικής αίτησης που εγκρίθηκε από την Επιτροπή των Πρεσβευτών των Χωρών ΑΚΕ τον Οκτώβριο του 2003·

- να στηρίξει, στις περιπτώσεις που η αποκέντρωση δεν τίθεται στο επίκεντρο των προσπαθειών, τη δράση των τοπικών αρχών μέσω της στήριξης της πολιτικής της χώρας για την αποκέντρωση, είτε αυτό αφορά ικανότητες, είτε διάθεση πόρων, είτε δημοσιονομική στήριξη, είτε νομοθετική στήριξη ή στήριξη άλλου είδους·

- να δημιουργήσει μηχανισμούς χωροθετικής κατανομής της τομεακής βοήθειας, ούτως ώστε οι τοπικές αρχές να δύνανται να διαδραματίσουν τον ρόλο που τους έχει ανατεθεί βάσει των νόμων περί αποκέντρωσης, δεδομένου ότι οι τοπικές αρχές κομίζουν προστιθέμενη αξία για την υλοποίηση των τομεακών προγραμμάτων, κυρίως στους τομείς της υγείας, της εκπαίδευσης και των βασικών δημοσίων υπηρεσιών, τομείς από τους οποίους εξαιρούνται όμως συχνά στην παρούσα φάση·

19. υπογραμμίζει τη σημασία ενός θεσμοθετημένου διαλόγου μεταξύ των ευρωπαϊκών τοπικών αρχών και των κοινοτικών θεσμικών οργάνων, όπως ορίζεται από το ΜΣΑ, ούτως ώστε οι ευρωπαϊκές τοπικές αρχές να διαθέτουν ένα πλαίσιο, στο οποίο να μπορούν να συνεργαστούν αποτελεσματικά και να συνδιαλέγονται με τα θεσμικά όργανα και τους λοιπούς αναπτυξιακούς φορείς·

20. ζητεί από την Επιτροπή να θεσπίσει εταιρική σχέση με ένα σύνολο ενώσεων που εκπροσωπούν τις αρχές τοπικής αυτοδιοίκησης οι οποίες δραστηριοποιούνται στον τομέα της συνεργασίας, κατά το πρότυπο του Concord για τις ΜΚΟ (Ευρωπαϊκή Μη Κυβερνητική Συνομοσπονδία Αρωγής και Αποκατάστασης), με σκοπό τη διευκόλυνση του διαλόγου και της συνεργασίας με τα ευρωπαϊκά θεσμικά όργανα, τον συντονισμό της συνεργασίας μεταξύ των τοπικών αρχών και την συνδρομή προς τις τοπικές αρχές για να εφαρμόσουν τις αναπτυξιακές πολιτικές, και, ειδικότερα, την ενίσχυση των δυνατοτήτων των μελών της¡

21. ζητεί από την Επιτροπή να δημιουργήσει ένα παγκόσμιο παρατηρητήριο για την τοπική δημοκρατία και για την αποκέντρωση, σε συνεργασία με τους οργανισμούς τοπικής αυτοδιοίκησης, ούτως ώστε:

- να διασφαλιστεί η παρακολούθηση της συμμετοχής των τοπικών αρχών στη διαδικασία συνεργασίας με την ΕΕ (πολιτικός διάλογος, διαμόρφωση των αναπτυξιακών στρατηγικών, προγραμματισμός, υλοποίηση, αξιολόγηση) και να προειδοποιούνται τα θεσμικά όργανα για τις επιτόπου δυσχέρειες που παρουσιάζονται,

- να χαρτογραφηθεί σε παγκόσμια κλίμακα η τοπική διακυβέρνηση, όπου να αποτυπώνονται τα έργα, οι φορείς, οι προϋπολογισμοί που διαθέτουν οι τοπικές αρχές σε ολόκληρο τον κόσμο προκειμένου να διευκολυνθεί ο συντονισμός, η συνοχή και η συνέργεια μεταξύ των διαφόρων εταίρων της τοπικής διακυβέρνησης,

- να δημιουργηθούν εργαλεία ενημέρωσης και στήριξης της συμμετοχής των τοπικών αρχών στην ευρωπαϊκή διαδικασία συνεργασίας, όπως επικαιροποιημένη ενημέρωση αναφορικά με τις νέες ευκαιρίες που προσφέρονται στις τοπικές αρχές μετά τη μεταρρύθμιση της βοήθειας, τεχνική βοήθεια για την ανταπόκριση σε προσκλήσεις υποβολής προσφορών και προσκλήσεις υποβολής προτάσεων, κλπ.

- να παρακολουθηθεί και να αναλυθεί η συμμόρφωση με τα πρότυπα τα σχετικά με τη δημοκρατία και τα ανθρώπινα δικαιώματα, κυρίως εκείνων που συνδέονται ειδικότεραμε τη δημοκρατία σε τοπικό επίπεδο και με την ορθή διακυβέρνηση, όπως καθορίζονται στα σχετικά κείμενα της Ευρωπαϊκής Κοινότητας και άλλα διεθνή πρότυπα όπως αυτά των Ηνωμένων Εθνών, της Αφρικανικής Ένωσης ή της Κοινοπολιτείας·

22. ζητεί από την Επιτροπή να προωθήσει δράσεις διαρθρωτικού χαρακτήρα με στόχο την ενθάρρυνση και υποστήριξη της αποκέντρωσης και την ενίσχυση των τοπικών ικανοτήτων στις χώρες-εταίρους, οι δε δράσεις να χαρακτηρίζονται από μεγαλύτερο εκδημοκρατισμό και εντονότερη συμμετοχή των πολιτών·

23. προτείνει τη χρήση των μηχανισμών αναθεώρησης των στρατηγικών συνεργασίας, περιλαμβανομένης αυτής για τη Συμφωνία του Κοτονού, για να επαληθευτεί η πρόοδος της συμμετοχής των τοπικών αρχών στις διαδικασίες συνεργασίας και προκειμένου να υπάρξει μέριμνα για την άρση των νομικών, πολιτικών και οργανωτικών αντικειμενικών περιορισμών, που εμποδίζουν τη συμμετοχή των τοπικών αρχών στη διαδικασία συνεργασίας·

*

* *

24. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή, καθώς και στις κυβερνήσεις και τα κοινοβούλια των κρατών μελών.

[1] ΕΕ C 46 της 24.2.2006, σ. 1.

[2] ΕΕ L 378 της 27.12.2006, σ. 41.

[3] ΕΕ L 317 της 15.12.2000, σ. 3. Συμφωνία όπως τροποποιήθηκε τελευταία με την απόφαση αριθ. 1/2006 του Συμβουλίου των υπουργών ACP-CE (ΕΕ L 247 της 9.9.2006, σ. 22).

[4] ΕΕ L 209 της 11.8.2005, σ. 27.

[5] ΕΕ L 213 της 30.7.1998, σ. 6. Κανονισμός όπως τροποποιήθηκε τελευταία με τον κανονισμό (ΕΚ) αριθ. 625/2004 του Ευρωπαϊκού Κοινοβουλίου και του Συμβουλίου (ΕΕ L 99 της 3.4.2004, σ. 1.).

--------------------------------------------------